b'\n_START_ARTICLE_\nHatynin joukkomurha\n_START_PARAGRAPH_\nHatynin joukkomurha oli natsi-Saksan valkoven\xc3\xa4l\xc3\xa4isiin siviileihin kohdistama joukkomurha, joka tapahtui Lahoiskin piirin Hatynin kyl\xc3\xa4ss\xc3\xa4, Minskin alueella 22. maaliskuuta 1943. H\xc3\xa4vitetyn kyl\xc3\xa4n nimi Hatyn (ven. \xd0\xa5\xd0\xb0\xd1\x82\xd1\x8b\xd0\xbd\xd1\x8c) on per\xc3\xa4isin valkoven\xc3\xa4j\xc3\xa4n taloa tai asuinpaikaa tarkoittavasta sanasta (\xd1\x85\xd0\xb0\xd1\x82\xd0\xb0). Paikka sijaitsee 60 kilometri\xc3\xa4 Minskist\xc3\xa4 pohjoiseen. Joukkomurhan 149:st\xc3\xa4 uhrista 75 oli lapsia._NEWLINE_Surmaty\xc3\xb6n toteutti p\xc3\xa4\xc3\xa4osin 118. Schutzmannschaft-pataljoona, johon oli v\xc3\xa4rv\xc3\xa4tty neuvostoliittolaisia sotavankeja ja vapaaehtoisia l\xc3\xa4hinn\xc3\xa4 Kiovan seudulta._NEWLINE_Pataljoonan ytimen muodostivat ukrainalaiset nationalistit Bukovinasta, joka oli liitetty Neuvostoliittoon Romaniasta 1940 Molotov-Ribbentrop-sopimuksen mukaisesti._NEWLINE_Toisen maailmansodan j\xc3\xa4lkeen Neuvostoliitto korosti Hatynissa tapahtuneita rikoksia, peitellen Neuvostoliiton vuonna 1940 puolalaisiin kohdistamaa Katynin joukkomurhaa.\n_START_SECTION_\nHatynin muistoalue\n_START_PARAGRAPH_\nHatynin ja muiden toisen maailmansodan aikana Valko-Ven\xc3\xa4j\xc3\xa4n siviiliv\xc3\xa4est\xc3\xb6\xc3\xb6n kohdistuneiden tuhot\xc3\xb6iden muistoksi avattiin vuonna 1969 laaja ja vaikuttava Hatynin muistoalue, jota t\xc3\xa4ydennettiin n\xc3\xa4yttelyrakennuksella vuonna 2004. Hatynin kyl\xc3\xa4ss\xc3\xa4 oli ennen h\xc3\xa4vityst\xc3\xa4 yhteens\xc3\xa4 26 taloa. Kunkin talojen savupiippujen paikalla seisoo nyky\xc3\xa4\xc3\xa4n betoninen pilari, johon on kirjattu kunkin h\xc3\xa4vitetyn talon surmattujen asukkaiden nimet ja i\xc3\xa4t. On my\xc3\xb6s kelloja, jotka soivat 2 minuutin m\xc3\xa4\xc3\xa4r\xc3\xa4v\xc3\xa4lein._NEWLINE_Muistoalueella kerrotaan, ett\xc3\xa4 saksalaismiehityksen aikana maassa tuhottiin 209 kaupunkia tai kaupunkitaajamaa. Kyli\xc3\xa4 h\xc3\xa4vitettiin tai poltettiin noin 9\xc2\xa0200 kappaletta. Valkoven\xc3\xa4l\xc3\xa4isi\xc3\xa4 surmattiin sodan aikana 2\xc2\xa0700\xc2\xa0000 henke\xc3\xa4. Alueen 128 metri\xc3\xa4 pitk\xc3\xa4ll\xc3\xa4 muistosein\xc3\xa4ll\xc3\xa4 luetellaan 260 Valko-Ven\xc3\xa4j\xc3\xa4ll\xc3\xa4 olleen kuolemanleirin tai joukkomurhan paikkaa nimineen ja uhrim\xc3\xa4\xc3\xa4rineen. Maan kuolemanleireill\xc3\xa4 sai surmansa yli miljoona ihmist\xc3\xa4._NEWLINE_Sodan j\xc3\xa4lkeen ainakin 433 Hatynin kaltaista kyl\xc3\xa4\xc3\xa4 rakennettiin ja asutettiin uudelleen.'